b'\n_START_ARTICLE_\nAu\xc3\xb0ur Au\xc3\xb0uns\n_START_SECTION_\nBakgrunn\n_START_PARAGRAPH_\nAu\xc3\xb0ur var yngste barn av J\xc3\xb3n Au\xc3\xb0unn J\xc3\xb3nsson. Faren var bankfunksjon\xc3\xa6r, engasjert i lokalpolitikken og alltingsmann fra 1919 til 1937. Han representerte det konservative partiet \xc3\x8dhaldsflokkurinn og senere Sj\xc3\xa1lfst\xc3\xa6\xc3\xb0isflokkurinn._NEWLINE_Au\xc3\xb0ur tok studenteksamen ved Menntask\xc3\xb3linn \xc3\xad Reykjav\xc3\xadk i 1929. S\xc3\xa5 studerte hun juss og avla, som f\xc3\xb8rste islandske kvinne, i 1935 juridisk embetseksamen ved H\xc3\xa1sk\xc3\xb3la \xc3\x8dslands._NEWLINE_Fra 1940 til 1960 var hun advokat i m\xc3\xb8drehjelpsnemnda i Reykjav\xc3\xadk.\n_START_SECTION_\nPolitisk virke\n_START_PARAGRAPH_\nAu\xc3\xb0ur var vararepresentant til Alltinget i 1947 og 1948. I 1959 ble hun valgt som medlem av Alltinget for Sj\xc3\xa1lfst\xc3\xa6\xc3\xb0isflokkurinn (Selvstendighetspartiet). Hun vant senere gjenvalg og var alltingsmedlem til 1974. Fra 1946 til 1970 var hun ogs\xc3\xa5 kommunepolitiker i Reykjav\xc3\xadk. Sammen med Geir Hallgr\xc3\xadmsson var hun ordf\xc3\xb8rer i Reykjav\xc3\xadk fra november 1959 til oktober 1960. Ogs\xc3\xa5 i lokalpolitikken var Au\xc3\xb0ur foregangskvinne og var landets f\xc3\xb8rste kvinnelige ordf\xc3\xb8rer._NEWLINE_Fra 10. oktober 1970 til 14. juli 1971  var hun justis- og kirkeminister i regjeringen til statsminister J\xc3\xb3hann Hafstein. Dette var f\xc3\xb8rste gang en kvinne fikk en ministerpost p\xc3\xa5 Island._NEWLINE_Internasjonalt representerte hun Island i FNs generalforsamling i 1967 og ledet landets delegasjon ved FNs kvinnekonferanse i Mexico by i 1975.\n_START_SECTION_\nUtmerkelser\n_START_PARAGRAPH_\nI 1961 ble hun utnevnt til storridder av Den islandske falkeorden._NEWLINE_Au\xc3\xb0ur var aktiv i Kvenr\xc3\xa9ttindaf\xc3\xa9lag \xc3\x8dslands og ble utnevnt til \xc3\xa6resmedlem i anledning foreningens 70-\xc3\xa5rsjubileum i 1985.'